Michael Broberg Palmgren
Michael Broberg Palmgren, indtil 2011 Michael Gjedde Palmgren, f. 1957, dansk plantefysiolog, uddannet ved Københavns Universitet og Lunds Universitet; professor i plantefysiologi ved Det Natur- og Biovidenskabelige Fakultet, Københavns Universitet fra 1998. 
Michael Palmgren har især beskæftiget sig med ionpumper og andre former for stoftransport på tværs af cellemembraner i gærceller og hos højere planter. Inden for disse felter har han hovedsagelig arbejdet med de biokemiske processer, der driver stoftransporten, ved at frembringe den fornødne energi til processerne. Han har også studeret den genetiske kontrol af de enzymer, der varetager membrantransportens kemiske processer. 
Michael Palmgren er medlem af Det Kgl. Danske Videnskabernes Selskab.